opkravning
Opkravning, mekanisk formgivningsproces, hvor et stempel eller en kugle presses igennem et hul i et plade- eller rørelement. Med specielle værktøjer, fx spidse stempler, kan opkravningen udføres, uden at der i forvejen er slået (lokket) et hul i elementet. Opkravning anvendes fx ved samling af rørafgreninger i stedet for at svejse en studs på rørsiden; svejsningen, som da sker på den opkravede studs og ikke på selve røret, bliver derved lettere at udføre.